Vizita në Rusi e Presidentit turk
Presidenti i Turqisë vizitoi Rusinë në udhëtimin e tij të parë jashtë vendit pas përpjekjes së dështuar për grusht shteti
Vizita e Presidentit turk Recep Tayyip Erdogan në Rusi në më pak se një muaj pas përpjekjes për grusht shteti ka tërhequr vëmendjen ndërkombëtare. Ankaraja dhe Moska patën mosmarrëveshje që kur Turqia rrëzoi një avion luftarak rus në muajin nëntor. Dy vendet mbështesin palët kundërshtare në luftën civile siriane, por të dyja vendet thonë se luftojnë Shtetin Islamik. Presidenti Erdogan është i zemëruar me Shtetet e Bashkuara, të cilat i akuzon se strehojnë imamin që ai mendon se ishte organizatori i grushtit të shtetit. Publikisht u tha se takimi në Shën Petërburg ishte për tregtinë dhe energjinë. Zoti Erdogan tha se rivendosja e marrëdhënieve është e rëndësishme edhe për rikthimin e turistëve rusë, të cilët iu larguan Turqisë pas rrëzimit të avionit rus. Sidoqoftë, vizita ishte më tepër një gjest kundërshtimi nga zoti Erdogan, thotë ish-ambasadori amerikan në Turqi, Marc Pierini. Moska do të mirëpriste largimin e Turqisë prej BE-së dhe NATO-s, thotë analisti Jeffrey Mankoff. Analistët mendojnë se qeveritë ruse dhe turke kanë interesa të shumta të kundërta që nuk do të lejonin krijimin e një marrëdhënieje kërcënuese për aleatët perëndimorë të Turqisë. Shtetet e Bashkuara u shprehën se Turqia dhe Rusia kanë shumë interesa të përbashkëta që duhen trajtuar dhe se takimi nuk do të ketë ndikim në marrëdhënien SHBA – Turqi.